A PAD

„EZ ITT KÁNYÁDI SÁNDOR PADJA, 
AKI FÁRADT, 
MEGPIHENHET RAJTA”, 
olvasható a borítóképen szereplő réztáblán.

A padon semmi különös, látszólag egy mutatós köztéri pad, ám ezt a padot, története és igazi "küldetése" egyedivè teszi, ès már nem egy pad, hanem A PAD.

A budapesti 3-as metró Arany János utcai megállójának peronszintjén, egy különös padon akad meg az odaérkezők tekintete. Egy kényelmes, köztérinek tűnő pad, hívogatóan vonzza az utasokat egy kis megpihenésre. Közelebb érkezve elolvashatjuk a pad fölötti falon elhelyezett réztábla gravírozott sorait, melyekből az érdeklődő megtudja, milyen padon is tud helyet foglalni.

A táblán, az 1929-ben a Hargita megyei Nagygalambfalván született Kányádi Sándor, Kossuth-díjas romániai magyar költő, író, műfordító, 1983-ban, Hiúság című, Sándor fiának 20. születésnapjára írt "tagoló versét" olvashatjuk. A költő, fiának írott verssoraiban megfogalmazta óhaját, miszerint nem vágyik többre, mint az Arany János utcai metróállomáson egy padra.

A táblát tovább olvasva, azt is megtudhatjuk, hogy a Budapesti Közlekedési Vállalat 2003-ban, a költő 74. születésnapja alkalmából megvalósította a költő vágyát. A táblán üzenet is áll: "Ez itt Kányádi Sándor padja, aki fáradt megpihenhet rajta."

Egy vágyálom beteljesülését láthatjuk tehát az Arany János utcai metróállomás peronszintjén, de e vers különleges jelentőségét, az abban megfogalmazottakat jobban megérthetjük az alábbi, a ”Születésnap – Utazás Kányádi Sándor padján. – Köszöntés a költő nyolcvanadik születésnapján” címmel, Balázs Imre József által 2009-ben írottakból származó idézetből: 
„Az 1983-ban íródott a szöveg, amely alig több mint egy sóhajtás. Egy olyan időpillanatból szólal meg, amikor éppen padja nemigen lehetett az embernek. A pad az elidőzést, a megpihenést kínálja az embernek, és ezzel együtt a nyugalmat. Ugyanakkor olyan időpillanat is az 1983-as, amelyikből a vers beszél, amikor kevés dolog esett távolabb mondjuk Kolozsvártól, mint az Arany János utcai metróállomás. Akkoriban többen utaztak arrafelé a vágyak járműveivel, mint busszal, autóval, vonattal. 
Kányádi versének vannak persze irodalmi előzményei és vonatkozásai is – az, aki fiatal költőként Arany János kalapját (és versformáit) próbálgatta, bizonyára nem véletlenül helyezi a vágyott padot sem mélyen a föld alá, az Arany János utcai metróállomásra… 
Nem tudom, hogy a költészet erejét bizonyítja-e vagy valami mást, de Kányádi Sándornak időközben lett padja az Arany János utcai metróállomáson: 2003-ban helyezte el és jelölte meg a BKV egy táblával, amelyen Kányádi verse olvasható, és a szerző jelenlétében, a Kaláka együttes közreműködésével „avatta fel”. Különféle blogokon, közösségi weboldalakon látható, amint újra és újra felfedezik maguknak a padot az arra járók, hírt adnak róla, fényképeket készítenek azon a helyen. Kányádi Sándor az a költő, aki körül szívesen jönnek létre tárgyak, dallamok” 
Ezek a szavak, előtte nem is gondolt hátteret fednek fel az érdeklődő számára, és az eddigieken túl, még jobban megérthetik a költő által leírt sorokat, és már sokkal többet „látnak” ebben a padban. 
Sokan tudnak a pad létezéséről, és ismereteik birtokában látogatják meg a helyszínt. Mi is így tettünk látogatást a padnál 2015-ben. Akkor, szomorúan láttuk, hogy a pad mögötti falfelület erősen beszennyeződött. Ennek hatására levelet írtam a közlekedési vállalatnak, kérve a pad és az emléktábla környezetének megtisztítását. Legutóbbi, 2017-ben tett látogatásunkkor, szomorúan tapasztaltuk, hogy talán még rosszabb állapotok fogadtak, úgy a falfelület mit a pad deszkái tekintetében. Látogatásainkról fényképeket szerepeltetek, és az eredeti állapotot tükröző fényképpel így összehasonlítható a mai helyzet. 
KÁNYÁDI SÁNDOR, AZ EMBER: 
Kányádi Sándor, a Nemzet Művésze címmel kitüntetett, Kossuth-díjas erdélyi magyar költő, a Digitális Irodalmi Akadémia alapító tagja, a Magyar Művészeti Akadémia rendes tagja, és számtalan díj birtokosa, 2009-től a budapesti I. kerület díszpolgára., megszámlálni is nehéz, szebbnél szebb, szívhez szóló versével ajándékozta már meg az embereket. Kányádi Sándort, az embert, személyes találkozás alkalmával ismerhetjük meg.

A 2015-ben, egy dedikálási lehetőséggel élve, felkerestük Öt, kérve a számunkra kedves verseskötetének dedikálására. Meghatódottan tapasztaltuk, hogy a nyolcvanas éveiben lévő költőnek, minden egyes dedikálást kérő emberhez volt néhány kedves, érdeklődő kérdése, és a dedikálását is igyekezett a rövid találkozás élménye alapján megtenni. A dedikáló Kányádi Sándor bácsiról, ahogy Ő nevezi magát és szeretetteljes bejegyzéséről fényképeket csatolok.

Ezzel a kis kitérővel együtt érzem teljesnek Kányádi Sándor padjáról készített ismertetőmet.

